b"\n_START_ARTICLE_\nFrederik af Hessen-Kassel (1820-1884)\n_START_SECTION_\nUngdom\n_START_PARAGRAPH_\nStuderede p\xc3\xa5 universitet i Bonn 1839-1841. Som dansk officerer blev han kaptajn i H\xc3\xa6ren fra 1837, generalmajor fra 1843, generall\xc3\xb8jtnant fra 1851. I 1842 foretog han om bord i fregatten Thetis en rejse til Middelhavet, under hvilken han bes\xc3\xb8gte Konstantinopel. Som ung aflagde han bes\xc3\xb8g hos adskillige af de europ\xc3\xa6iske hoffer.\n_START_SECTION_\nFor\xc3\xa6ldre\n_START_PARAGRAPH_\nPrins Frederik var eneste s\xc3\xb8n af prinsesse Louise Charlotte af Danmark, f\xc3\xb8dt 1789, d\xc3\xb8d 1864, (datter af arveprins Frederik af Danmark-Norge og Sofie Frederikke af Mecklenburg-Schwerin). Hans far var den titul\xc3\xa6re landgreve Vilhelm X af Hessen-Kassel-Rumpenheim, dansk officer, f\xc3\xb8dt 1787, d\xc3\xb8d 1867.\n_START_SECTION_\nAugustenborgernes krav\n_START_PARAGRAPH_\nDet f\xc3\xb8rste problem er, at Christian VIII's svoger den titul\xc3\xa6re hertug af Augustenborg i 1846 stiller sig i spidsen for den tysksindede slesvig-holstenske bev\xc3\xa6gelse, der \xc3\xb8nsker omr\xc3\xa5det l\xc3\xb8srevet fra Danmark. Hertugen af Augustenborg bestrider, at Kongelovens arveregler g\xc3\xa6lder for Holsten og Slesvig. I stedet \xc3\xb8nsker hertugen et selvst\xc3\xa6ndigt Slesvig-Holsten med sig selv som statsoverhoved._NEWLINE_Over for dette st\xc3\xa5r den danske regering, der n\xc3\xa6sten for en enhver pris vil holde monarkiet sammen udelt, og som derfor er villig til at \xc3\xa6ndre Kongelovens arveregler._NEWLINE_Under Tre\xc3\xa5rskrigen (1848-1850) f\xc3\xa5r slesvig-holstenerne hj\xc3\xa6lp fra de tyske stater. Arvesp\xc3\xb8rgsm\xc3\xa5let er ikke l\xc3\xa6ngere et indre anliggende i monarkiet, men en sag, som de europ\xc3\xa6iske stormagter skal afg\xc3\xb8re.\n_START_SECTION_\nDet russiske \xc3\xa6gteskab\n_START_PARAGRAPH_\nDet andet problem har prins Frederik selv skabt. Hans \xc3\xa6gteskab i 1844 med en datter af den despotiske russiske kejser g\xc3\xb8r ham nemlig upopul\xc3\xa6r i de voksende liberale og demokratiske kredse i Danmark. Selv om storfyrstinden d\xc3\xb8r allerede samme \xc3\xa5r, s\xc3\xa5 vil det udslagsgivende nationalliberale parti forhindre, at Frederik af Hessen bliver dansk konge.\n_START_SECTION_\nDet russiske indgreb\n_START_PARAGRAPH_\nMed henvisning til Traktaten i Zarskoje Selo fra 1773 griber Nikolaj I ind i arvestriden (formelt kun i den holstenske arvestrid, reelt dog i hele monarkiets forhold). I 1851 dropper han sin tidligere svigers\xc3\xb8n som kandidat. I stedet vil kejseren s\xc3\xa6tte \xc3\xa9n af sine sl\xc3\xa6gtninge fra storhertugd\xc3\xb8mmet Oldenburg p\xc3\xa5 den danske trone. I sidste \xc3\xb8jeblik v\xc3\xa6lger han dog prins Christian af Gl\xc3\xbccksborg.\n_START_SECTION_\nStormagternes garanti\n_START_PARAGRAPH_\nStormagterne (Rusland, England, Frankrig, \xc3\x98strig og Preussen) udsteder en forel\xc3\xb8big garanti om monarkiets udelelighed med Christian af Gl\xc3\xbccksborg som den fremtidige konge. Nu mangler der kun de formelle arveafkald fra de prinser og prinsesser, der har arveretten if\xc3\xb8lge Kongeloven.\n_START_SECTION_\nArveafkaldet i 1851\n_START_PARAGRAPH_\nPrins Frederik forventede, at han skulle efterf\xc3\xb8lge sin sl\xc3\xa6gtning Frederik Vilhelm I, som kurfyrste af Hessen-Kassel, derfor fors\xc3\xb8gte han at f\xc3\xa5 magternes l\xc3\xb8fte om en udvidelse af Hessen, s\xc3\xa5 landet kunne blive et kongerige. Det lykkedes dog ikke at f\xc3\xa5 stormagternes tilsagn om en st\xc3\xb8rre stat i Hessen._NEWLINE_Den 18. juli 1851 giver prinsen afkald p\xc3\xa5 sin arveret til fordel for sin s\xc3\xb8ster prinsesse Louise. Hun overf\xc3\xb8rer sin arveret til sin mand prins Christian af Gl\xc3\xbccksborg. I 1854 oph\xc3\xb8jer Frederik VII prinsen af Hessen til kongelig h\xc3\xb8jhed._NEWLINE_Arveafkaldet skete under betingelse af, at stormagterne garanterede det danske monarkis udelelighed. Dette krav blev formelt tiltr\xc3\xa5dt af stormagterne i London Protokollen af 1852.\n_START_SECTION_\nArvekravet i 1864\n_START_PARAGRAPH_\nUnder den 2. Slesvigske Krig indkaldtes stormagterne til en ny konference i London. Her erkl\xc3\xa6rede Preussen og \xc3\x98strig sig den 12. maj 1864 frigjorte fra protokollen af 1852. Protesterne fra Rusland, England og Frankrig var s\xc3\xa5 svage, at de ikke fik nogen betydning._NEWLINE_Nu erkl\xc3\xa6rer Frederik af Hessen, at hans arveafkald i 1851 var sket under falske foruds\xc3\xa6tninger. Han forlanger sin arveret tilbage. Han mener, at han (som konge eller tronf\xc3\xb8lger) kan redde Danmarks forbindelse til Slesvig og Lauenborg, mens Holsten vil g\xc3\xa5 tabt._NEWLINE_Da Frederiks krav bliver afvist, bryder han med svogeren Christian IX. Prinsen og hans familie forlader Danmark. Under landgreveparrets sommerbes\xc3\xb8g p\xc3\xa5 Fredensborg Slot i 1878 forsones Frederik med s\xc3\xb8steren og svogeren (Christian IX).\n_START_SECTION_\nTronarving i Hessen\n_START_PARAGRAPH_\nI 1866 bliver Hessen-Kassel erobret af Preussen. Kurfyrste Frederik Vilhelm drager i eksil og d\xc3\xb8r i Prag i 1875. Hans store privatformue arves af hans ikke-fyrstelige b\xc3\xb8rn._NEWLINE_Stillingen som overhoved for \xe2\x80\x99\xe2\x80\x99Det kurhessenske Hus\xe2\x80\x99\xe2\x80\x99 overtages af Frederik af Hessen-Kassel-Rumpenheim. Derimod bliver hverken Frederik eller hans efterkommere kurfyrster og statsoverhoveder i Hessen-Kassel._NEWLINE_I slutningen af 1900-tallet udd\xc3\xb8r den storhertuglige familie i Hessen-Darmstadt. De titul\xc3\xa6re landgrever af Hessen-Kassel kalder sig herefter \xe2\x80\x99\xe2\x80\x99Overhoved for alle hessenske linjer\xe2\x80\x99\xe2\x80\x99._NEWLINE_Udover linjen Rumpenheim findes der en anden landgrevelig linje, der hedder \xe2\x80\x99\xe2\x80\x99Hessen-Philippsthal-Barchfeld\xe2\x80\x99\xe2\x80\x99. Denne linje opstod i 1600-tallet, som en sidelinie til Hessen-Kassel._NEWLINE_Frederik af Hessen-Kassel var frimurer. 11. juli 1868 indtr\xc3\xa5dte han i logen Carl zum Felsen i Altona (opkaldt efter Carl af Hessen), hvor han 6. september \xc3\xa5ret efter avancerede til l\xc3\xa6rling og mester."